Gavrilo II Carigradski
Gavrilo II () je grčki pravoslavni svećenik, koji je nakratko 1657. godine služio kao vaseljenski patrijarh Carigrada, poznatiji po mučeničkoj smrti zbog koje se u Pravoslavnoj crkvi slavi kao Novi Velikomučenik Gavrilo, mitropolit Pruse na dan 3. decembra.

Život
Gavrilo je prije izbora za patrijarha u dva navrata služio kao mitropolit Ganosa i Hore - od 23. marta 1648. do 26. novembra 1651. godine, te ponovno 1654. Patrijarhom je postao nakon što su njegovog prethodnika Partenija III pogubile osmanske vlasti. Na mjesto patrijarha je postavljen 23. aprila 1657. godine  uz podršku grčkog plemstva. Međutim, Sveti sinod ga je smatrao nedovoljno obrazovanim i neadekvatnim za mjesto patrijarha, te je samo nekoliko dana kasnije - 30. aprila 1657. godine - smijenjen.

Nakon smjene mu je uz nekadašnju episkopiju Ganos pridodano i mjesto administratora (proedros) ispražnjene  mitropolije Prousa (današnja Bursa). Tamo su ga pripadnici lokalne jevrejske zajednive optužili da je pokrstio lokalnog muslimana, iako je pokrštena osoba u stvari bila Jevrej. Optužbama su se pridodale i dobre veze sa Rusima, koji su u to vrijeme bili u ratu sa Osmanskim Carstvom. 

U tom trenutku je sultan Mehmed IV bio u Bursi, te je njegov veliki vezir Mehmed Koprulu dao Gavrila zatvoriti. Potom mu je, slično kao u slučaju Partenija III, ponudio slobodu u zamjenu za preobraćenje na islam. Gavrilo je odbio, te je podvrgnut mučenju, a potom obješen 3. decembra 1659.

Izvori

Carigradski patrijarsi
Pravoslavni svetitelji